Аввакум

Аввакум (Аввакум Петрович Кондратьев;  1620 илякс 1621, Алаошонь губерниянь Алаошонь аймак уезонь Григорово велесь —  1.4.1682, Пустозёрск ошсь) — протопопсь, сирекоень рузонь церькуса инярусь. Ащесь сире койса озонкшнемать (старообрядчествать) инкса. Сёрмады Л.Толстоень ди Д.Лихачёвонь арьсемаса, Аввакум эрзяль.

 Эряфонь киц 
Шачсь озксвятиень тъналса. Курок илядсь аляфтома. Ёмланястокиге лама покодсь. Якась Макарьев-Желтоводскяй монастыри, морафнезень тостонь библиотеконь книгатнень. Вардась дьяконкс шабрань Лопатицы велеса, тоса жа ётафтфоль озксвятиень санц. 1646 — 1647 кизотнень Москуса сувась «благочестиянь ванфтыень» кружоку. Тяса сонь приметазь церькавонь содаф ломаттне Иван Неронов и Стефан Вонифатьев (Внифантьев). Аввакум кудъётконь эряфсовок вятезе прянц шкаень кулхцонды ломанькс, ашезень коле церькавонь правилатнень. Мзярошка пинге ульсь протопопокс Юрьевец ошса. 

 Тюремац 
1657 кизоста сявомок Москуса вятсь тюрема патриархть Никононь реформанзон каршес. Аввакумонь верати тонафтомац канононь ширде педа - пес апак аделак. Сон лама эрьгя путсь сянкса, штоба ванфтомс озондомань сире койхнень. Мольсь каршек колма сурса озонкшнемати, церькавонь морафтоматненди, книгатнень од греконь кяльть коряс петнемаснонды. 1653 кизоня тъналнек паньфоль Тобол ошу. Тосонга сялдозень «Никононь тевнянзон». Тага пачфтсть лангозонза. Ильхтелексолезь Якутскяи, но кучезь Байкалфталонь шири моли экспедициеть мархта. Пачкодсь Шилка и Амур ляйхненди, сятнень ётксоль, кит путозь васенце кевть Нерчинск ошть путоманцты. 1664 кизоня оцязорсь Алексей Михайлович тердезе Москуву, эрявсть мирендафтомс масторонь церькавсь и церькавть эзда явихне (раскольникне). Аввакум маштсь корхтама, сон пяк цебярь озксвал азыель. Лездоманкса тейнза надияфнесть козяши и церькавонь оцю сан. Ашезь кяляцяв, изь пота валстонза. Стаки ащесь сире койса озонкшнемать инкса. Сонь ширенц кирдезь ламоц козя баярхне. 1664 кизонь августковста паньфоль Арханголь ширень Мезень вели. Вятсь озкст церькавса. 1666 кизоня тага ускозь Москуву, кошярязь ётамс од койхненди. И тага ашезь синдев. Азонкшнезе эсь видешинц Родион Стрешневонь и Симеон Полоцкяень каршес корхтамста. 1666 кизонь майста валхтфоль озксвятиень санцта, тейнза азфоль анафема. 1667 кизоня ильхтефоль Пустозёрскяи (Печора ляйть прама видесонза). 

 Куломац 
Муворгофневсь Соловкань ди Разимонь стяматнень кеподемаса. Ня стяматнень тапамда меле, мъзярда явфоль пяк лама ломанень вайме, тернезень кулхцондыензон «кяшеса вадендемс» оцязоронь лазкенень. 1670 кизоста сявомок кирдевсь модань вельхтяф ямаса (4 кв. метрашка). Тяса сон ди сёрмадозень эсь тяштьксонзон: «Азондомань книгать...» ([1669]] — 1675), «Шарьхкотьфтемань книгать» (1673 — 1676), «Муворгофнемань книгать». Аввакумонь литературонь тяштьксонзон ёткса 80 покама, тяконь лувксса сёрманза. «Протопопть Аввакумонь эряфоц» лувондови ушетксокс рузонь шяхярень литературти. Аввакум и нинге ширенц колма кирдиенза пълхтафтольхть «оцязоронь кудть сюдоманкса».

 Покамонза 
 «Азондомань книгать...», 1675 
 «Шарьхкотьфтемань книгать», 1676
 «Муворгофнемань книгать»
 «Протопопть Аввакумонь эряфоц сонь кядьсонза сёрматф»

 Кяльвалсь 
Энциклопедия «Мордвась» Саранск, 2006 к. 449 л.
 Лятфтамат 

 Ушеширень кучфтемат 
 Протопопть Аввакумонь эряфоц сонь кядьсонза сёрматф 

Категорие:Содаф ломатть
Категорие:Сёрмадыхне